section_heading: Braća Barbarossa
paragraph_text: Najpoznatiji muslimanski korsari bili su Hajreddin Barbarossa i Oruç Reis, braća Barbarossa, koji su preuzeli kontrolu nad Alžirom u ime Osmanskog Carstva početkom 16. stoljeća. Pobjegavši s galije Ivanovaca, Oruç se sklonio u Egipat a zatim u Tunis. Kao gusar istaknuo se neobično smjelim pothvatima, pa je od tuniškog vladara dobio na dar otok Djerba (Jarbah) na kojem je za svoju flotu uredio arsenal. Alžirci su ga 1515. pozvali da se bori protiv Španjolske, on im se u konačnici nametnuo za vladara i protjerao Španjolce. Njegov nasljednik Hajreddin postao je i zapovjednik osmanske mornarice, u čiji je sastav uvrstio i arapsko-berbersku gusarsku flotu i tako joj pribavio status regularnih pomorskih snaga. Nekoliko pokušaja država Sredozemlja da zauzimanjem gusarskih baza unište i njihovu flotu, završilo se neuspjehom. Bogati tereti, upućivani iz Novog svijeta u Španjolsku, privukli su arapsko-berberske gusare, te su već zarana izazvali oružanu reakciju Španjolske. Pored manjih berberskih utvrđenja, Španjolska je 1470. osvojila Melillu (Melīlah), 1505. Mers-el-Kébir, a 1510. Béjaïau (Biğāya).